CELEX: 32012B0614
Language: mt
Date: 2012-05-10 00:00:00
Title: 2012/614/UE: Deċiżjoni tal-Parlament Ewropew tal- 10 ta’ Mejju 2012 dwar il-kwittanza fir-rigward tal-implimentazzjoni tal-baġit tal-Impriża Konġunta Ewropea għall-ITER u l-Iżvilupp tal-Enerġija mill-Fużjoni għas-sena finanzjarja 2010

17.10.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 286/342
            
         DEĊIŻJONI TAL-PARLAMENT EWROPEW
   tal-10 ta’ Mejju 2012
   dwar il-kwittanza fir-rigward tal-implimentazzjoni tal-baġit tal-Impriża Konġunta Ewropea għall-ITER u l-Iżvilupp tal-Enerġija mill-Fużjoni għas-sena finanzjarja 2010
   (2012/614/UE)
   IL-PARLAMENT EWROPEW,
   
               —
            
            
               wara li kkunsidra l-kontijiet annwali finali tal-Impriża Konġunta Ewropea għall-ITER u l-Iżvilupp tal-Enerġija mill-Fużjoni għas-sena finanzjarja 2010,
            
         
               —
            
            
               wara li kkunsidra r-rapport tal-Qorti tal-Awdituri dwar il-kontijiet annwali tal-Impriża Konġunta Ewropea għall-ITER u l-Iżvilupp tal-Enerġija mill-Fużjoni għas-sena finanzjarja 2010, flimkien mat-tweġibiet tal-Impriża Konġunta (1),
            
         
               —
            
            
               wara li kkunsidra l-konklużjonijiet tad-Delegazzjoni Konġunta tal-Kumitat għall-Baġits u tal-Kumitat għall-Kontroll tal-Baġit tal-Parlament Ewropew għall-ITER f’Cadarache mis-16 sat-18 ta’ Mejju 2011,
            
         
               —
            
            
               wara li kkunsidra r-rakkomandazzjoni tal-Kunsill tal-21 ta’ Frar 2012 (06086/2012 — C7-0050/2012),
            
         
               —
            
            
               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,
            
         
               —
            
            
               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,
            
         
               —
            
            
               wara li kkunsidra d-Deċiżjoni tal-Kunsill Nru 2007/198/Euratom tas-27 ta’ Marzu 2007 li tistabbilixxi l-Impriża Konġunta Ewropea għall-ITER u l-Iżvilupp tal-Enerġija mill-Fużjoni u li tikkonferilha vantaġġi (3), u b’mod partikolari l-Artikolu 5 tagħha,
            
         
               —
            
            
               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (4), u b’mod partikolari l-Artikolu 94 tiegħu,
            
         
               —
            
            
               wara li kkunsidra r-Regola 77 u l-Anness VI tar-Regoli ta’ Proċedura tiegħu,
            
         
               —
            
            
               wara li kkunsidra r-rapport tal-Kumitat għall-Kontroll tal-Baġit (A7-0113/2012),
            
         
               1.
            
            
               Jagħti l-kwittanza lid-Direttur Eżekuttiv tal-Impriża Konġunta Ewropea għall-ITER u l-Iżvilupp tal-Enerġija mill-Fużjoni fir-rigward tal-implimentazzjoni tal-baġit tal-Impriża Konġunta għas-sena finanzjarja 2010;
            
         
               2.
            
            
               Jippreżenta l-kummenti tiegħu fir-riżoluzzjoni t’hawn isfel;
            
         
               3.
            
            
               Jagħti istruzzjonijiet lill-President tiegħu sabiex jgħaddi din id-Deċiżjoni, kif ukoll ir-riżoluzzjoni li hija parti integrali minnha, lid-direttur tal-Impriża Konġunta Ewropea għall-ITER u l-Iżvilupp tal-Enerġija mill-Fużjoni, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).
            
         
      
         
            Il-President
         
         Martin SCHULZ
      
      
         
            Is-Segretarju Ġenerali
         
         Klaus WELLE
      
   
   
      (1)  ĠU C 368, 16.12.2011, p. 24.
   
      (2)  ĠU L 248, 16.9.2002, p. 1.
   
      (3)  ĠU L 90, 30.3.2007, p. 58.
   
      (4)  ĠU L 357, 31.12.2002, p. 72.
    ---documentbreak--- 
   
               17.10.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 286/343
            
         RIŻOLUZZJONI TAL-PARLAMENT EWROPEW
   tal-10 ta’ Mejju 2012
   li tinkludi l-kummenti li jagħmlu parti integrali mid-deċiżjoni dwar il-kwittanza fir-rigward tal-implimentazzjoni tal-baġit tal-Impriża Konġunta Ewropea għall-ITER u l-Iżvilupp tal-Enerġija mill-Fużjoni għas-sena finanzjarja 2010
   IL-PARLAMENT EWROPEW,
   
               —
            
            
               wara li kkunsidra l-kontijiet annwali finali tal-Impriża Konġunta Ewropea għall-ITER u l-Iżvilupp tal-Enerġija mill-Fużjoni għas-sena finanzjarja 2010,
            
         
               —
            
            
               wara li kkunsidra r-rapport tal-Qorti tal-Awdituri dwar il-kontijiet annwali tal-Impriża Konġunta Ewropea għall-ITER u l-Iżvilupp tal-Enerġija mill-Fużjoni għas-sena finanzjarja 2010, flimkien mat-tweġibiet tal-Impriża Konġunta (1),
            
         
               —
            
            
               wara li kkunsidra l-konklużjonijiet tad-Delegazzjoni Konġunta tal-Kumitat għall-Baġits u tal-Kumitat għall-Kontroll tal-Baġit tal-Parlament Ewropew għall-ITER f’Cadarache mis-16 sat-18 ta’ Mejju 2011,
            
         
               —
            
            
               wara li kkunsidra r-rakkomandazzjoni tal-Kunsill tal-21 ta’ Frar 2012 (06086/2012 — C7-0050/2012),
            
         
               —
            
            
               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,
            
         
               —
            
            
               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,
            
         
               —
            
            
               wara li kkunsidra d-Deċiżjoni tal-Kunsill Nru 2007/198/Euratom tas-27 ta’ Marzu 2007 li tistabbilixxi l-Impriża Konġunta Ewropea għall-ITER u l-Iżvilupp tal-Enerġija mill-Fużjoni u li tikkonferilha vantaġġi (3), u b’mod partikolari l-Artikolu 5 tagħha,
            
         
               —
            
            
               wara li kkunsidra r-Regolament Finanzjarju tal-Impriża Konġunta Ewropea għall-ITER u l-Iżvilupp tal-Enerġija mill-Fużjoni adottata permezz ta’ deċiżjoni tat-22 ta’ Ottubru 2007 mill-Bord Governattiv tal-Impriża Konġunta (minn hawn ’il quddiem “Regolament Finanzjarju tal-ITER”);
            
         
               —
            
            
               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (4), u b’mod partikolari l-Artikolu 94 tiegħu,
            
         
               —
            
            
               wara li kkunsidra r-Regola 77 u l-Anness VI tar-Regoli ta’ Proċedura tiegħu,
            
         
               —
            
            
               wara li kkunsidra r-rapport tal-Kumitat għall-Kontroll tal-Baġit (A7-0113/2012),
            
         
               A.
            
            
               billi Impriża Konġunta Ewropea għall-ITER u l-Iżvilupp tal-Enerġija mill-Fużjoni (l-Impriża Konġunta) twaqqfet f’Marzu 2007 għal perjodu ta’ 35 sena,
            
         
               B.
            
            
               billi l-Qorti tal-Awdituri tiddikjara li kisbet assigurazzjonijiet raġonevoli li l-kontijiet annwali għas-sena finanzjarja 2010 huma affidabbli u li t-tranżazzjonijiet koperti bihom huma legali u regolari,
            
         
               C.
            
            
               billi r-Regolament Finanzjarju tal-ITER huwa bbażat fuq il-qafas tar-Regolament Finanzjarju, li ġie emendat reċentement biex jiġi allinjat mat-tibdiliet li saru fir-Regolament Finanzjarju Ġenerali,
            
         
               D.
            
            
               billi fid-9 ta’ Ottubru 2008 l-Qorti tal-Awdituri ħarġet l-Opinjoni Nru 4/2008 dwar ir-Regolament Finanzjarju tal-ITER,
            
         
               E.
            
            
               billi l-Impriża Konġunta bdiet tiffunzjona b’mod awtonomu fit-18 ta’ Marzu 2008,
            
         
               F.
            
            
               billi fil-ħolqien tal-Impriża Konġunta it-total indikattiv tar-riżorsi li tqiesu meħtieġa għall-perjodu mill-2007 sal-2014 kien EUR 9 653 000 000;
            
         
               G.
            
            
               billi l-baġit finali tal-Impriża Konġunta għas-sena finanzajarja 2010 kien fih approprjazzjonijiet ta’ impenn għall-ammont ta’ EUR 444 100 000 u approprjazzjonijiet ta’ ħlas għall-ammont ta’ EUR 241 700 000;
            
         
      Il-ġestjoni baġitarja u finanzjarja
   
   
               1.
            
            
               Jinnota li f’Jannar 2010, il-Bord Governattiv aċċetta r-riżenja tal-ewwel Direttur tal-Impriża Konġunta;
            
         
               2.
            
            
               Jinnota bi tħassib li l-Qorti tal-Awdituri tiġbed l-attenzjoni għar-rekwiżit ta’ riżorsi sostanzjalment miżjuda għall-proġett ITER meta mqabbla mat-total indikattiv ta’ riżorsi li kien tqies neċessarju għall-perjodu 2007-2014;
            
         
               3.
            
            
               Jinnota li l-baġit tal-Impriża Konġunta għas-sena finanzajrja 2010 kien ġie adottat inizjalment għall-ammont kollettiv ta’ EUR 447 400 000 f’approprjazzjonijiet ta’ impenn u EUR 254 900 000 f’approprjazzjonijiet ta’ ħlas; jifhem mill-Kontijiet Finali tal-Impriża Konġunta li l-baġit tagħha għall-2010 kien emendat darbtejn; jagħraf, b’mod partikolari, li l-aħħar żewġ baġits emendatorji kellhom erba’ finijiet:
               
                           —
                        
                        
                           li l-kontribuzzjoni amministrattiva tal-Euratom titnaqqas b’EUR 3 300 000 bil-għan li jintlaħaq qbil totali bejn il-baġit inizjali tal-Impriża Konġunta u l-baġit ġenerali tal-Unjoni għall-2010;
                        
                     
                           —
                        
                        
                           li tiġi aġġornata l-Kontribuzzjoni tal-Istat Ospitatnti tal-ITER: nota ta’ debitu għall-ammont sħiħ provdut fil-baġit, EUR 13 600 000, inħarġet għall-pagament tal-kontribuzzjoni Franċiża tal-2010; abbażi ta’ previżjoni reali fil-pagament, EUR 8 000 000 ġew inkassati fl-2010;
                        
                     
                           —
                        
                        
                           li jiġu aġġornati l-kontribuzzjonijiet ta’ sħubija: l-Impriża Konġunta rċeviet il-kontribuzzjonjiet ta’ sħubija kollha għall-2009, iżda l-Italja u l-Ungerija ma ħallsux il-kontribuzzjonijiet tagħhom relatati mal-baġit tal-2010, minkejja diversi tfakkiriet;
                        
                     
                           —
                        
                        
                           li jirreġistraw dħul addizzjonali minn imgħax bankarju fuq il-kontribuzzjoni Franċiża (EUR 104 506,54), imgħax fuq il-“kont kurrenti” (EUR 34 629,49), u rimborż miċ-Ċentru ta’ Traduzzjoni tal-Korpi tal-Unjoni Ewropea (EUR 1 389,00);
                        
                     
         
               4.
            
            
               Jieħu nota, minn kummenti li għamlet il-Impriża Konġunta, li hija implimentat 99,9 % tal-baġit tagħha għall-2010 f’dak li jirrigwarda l-approprjazzjonijiet ta’ impenn; huwa mħasseb, madankollu, minħabba d-dewmien fl-implimentazzjoni ta’ attivitajiet li rriżulta f’rata ta’ utilizzazzjoni ta’ biss 63,4 % rigward l-approprjazzjonijiet ta’ ħlas;
            
         
               5.
            
            
               Jagħraf bi tħassib li t-trasferimenti mill-2009 ammontaw għal EUR 106 800 000 f’approprjazzjonijiet ta’ impenn u EUR 52 200 000 f’approprjazzjonijiet ta’ ħlas, u li l-parti l-kbira ta’ dawn l-approprjazzjonijiet ġejjin mill-Istat Ospitanti tal-ITER u huma allokati għall-kostruzzjoni tal-ITER;
            
         
               6.
            
            
               Jinnota mill-Kontijiet Finali tal-Impriża Konġunta li, fl-2010, l-approprjazzjonijiet ta’ impenn u ta’ ħlas ikkanċellati għall-infiq amministrattiv ammontaw għal EUR 1 090 550,73, filwaqt li approprjazzjonijiet ta’ ħlas ikkanċellati għall-infiq operazzjonali ammontaw għal EUR 50 713 452,82;
            
         
               7.
            
            
               Jissottolinja bi tħassib il-bilanċ kbir ta’ flus, li kien jammonta għal EUR 78 800 000 fi tmiem is-sena, somma li tirrappreżenta 26,8 % tal-approprjazzjonijiet ta’ ħlas disponibbli fl-2010;
            
         
      Akkwist u Għotjiet
   
   
               8.
            
            
               Jinnota mir-Rapport Annwali dwar l-Attività (RAA) tal-Impriża Konġunta għall-2010 li ngħataw total ta’ 44 kuntratt ta’ akkwist, għal valur totali ta’ EUR 826 000 000; jinnota, b’mod partikolari, li nbdew 42 proċedura ta’ akkwist operazzjonali, tlestew 43 evalwazzjonijiet ta’ akkwist u ġew iffirmati 43 kuntratt ta’ akkwist; jistabbilixxi wkoll mir-RAA li l-Impriża Konġunta ħarġet total ta’ ħames proċeduri ta’ akkwist amministrattiv, tat seba’ kuntratti ta’ akkwist amministrattiv għal valur totali ta’ EUR 6 000 000 u ffirmat sitt kuntratti ta’ akkwist;
            
         
               9.
            
            
               Jagħraf li nħarġu total ta’ 16-il proċedura ta’ għoti, tlestew 21 evalwazzjoni, ingħataw 23 ftehimiet u ġew iffirmati 29 ftehimiet;
            
         
               10.
            
            
               Jagħraf li l-Qorti tal-Awdituri eżaminat kampjun ta’ disa’ proċeduri ta’ akkwist u sitt proċeduri ta’ għoti; huwa mħasseb li, mid-disa’ proċeduri ta’ akkwist li ngħaddew minn awditu, tlieta rċevew biss offerta waħda; barra minn hekk, huwa mħasseb li għall-għotjiet, l-għadd medju ta’ proposti riċevuti kien biss proposta waħda għal kull sejħa; iħeġġeġ lill-Impriża Konġunta biex tiżviluppa Pjan ta’ Azzjoni b’miżuri konkreti u bi skadenzi ħalli timmassimizza l-kompetizzjoni u timxi fuq il-prinċipju ta’ valur għall-infiq fil-fażijiet tat-tħejjija, il-pubblikazzjoni, l-evalwazzjoni u l-ġestjoni tal-kuntratti;
            
         
               11.
            
            
               Jinnota li l-kontrolli magħmula mill-Impriża Konġunta qabel ma jsiru pagamenti skont ftehimiet ta’ għoti mhumiex dokumentati biżżejjed biex jipprovdu ċertezza rigward l-ottemperanza mar-rekwiżiti finanzjarji u dwar l-eliġibbiltà tal-kostijiet sottostanti; jissottolinja li l-Awditur Intern tal-Impriża Konġunta nnota wkoll li l-approċċ ta’ kontroll ex ante għall-ħlas ta’ klejms tal-ispejjeż la huwa effikaċi u lanqas imħejji sewwa biex jipproċessal-klejms tal-ispejjeż; jitlob lill-Impriża Konġunta biex tieħu l-miżuri meħtieġa ħalli ssaħħaħ il-kontrolli qabel ma jsiru l-pagamenti, u biex iżżomm lill-awtorità ta’ kwittanza infurmata dwar dan;
            
         
               12.
            
            
               Jinnota li l-lista ta’ benefiċjarji ta’ kuntratti u għotjiet mhijiex disponibbli għall-pubbliku fis-sit tal-Internet tal-Impriża Konġunta, u huwa mħasseb dwar dan in-nuqqas ta’ trasparenza; jitlob lill-Impriża Konġunta, għaldaqstant, biex timxi fuq l-eżempju tal-Impriżi Konġunti CLEAN SKY, FCH, IMI u SESAR u taġġorna s-sit tal-Internet tagħha b’lista kompluta ta’ benefiċjarji ta’ kuntratti u għotjiet għall-2010, kif ukoll għas-snin finanzjarji preċedenti;
            
         
      Is-sistemi ta’ kontroll intern
   
   
               13.
            
            
               Jinnota bi tħassib li s-sistemi ta’ kontroll intern tal-Impriża Konġunta għadhom ma ġewx stabbiliti u implimentati għalkollox kif jesiġi r-Regolament Finanzjarju tagħha; jiddispjaċih ukoll li tqajjem tħassib dwar iċ-ċirkwiti finanzjarji u l-firda tal-funzjonijiet; jagħraf li struttura organizzattiva ġdida bdiet tapplika fl-1 ta’ Jannar 2011; jinnota, madankollu, li r-responsabbiltà għaċ-ċirkwiti finanzjarji għadha ma ġietx assenjata kompletament u li karigi ewlenin tal-Impriża Konġunta kienu għadhom battala;
            
         
               14.
            
            
               Jitlob lill-Impriża Konġuntabiex tivvalida l-proċessi ta’ attività li jipprovdu informazzjoni finanzjarja lis-sistemi tal-kontabilità (ABAC u SAP); iħeġġeġ lill-Impriża Konġunta wkoll biex timplimenta għodda adegwata għall-ġestjoni tal-kuntratti operazzjonali li tkun integrata mas-sistemi ta’ rappurtar baġitarju u finanzjarju;
            
         
               15.
            
            
               Japprezza li l-Impriża Konġunta waqqfet Kumitat tal-Awditjar li jirrapporta direttament lill-Bord Governattiv, kif talbet l-awtorità ta’ kwittanza;
            
         
               16.
            
            
               Jinnota li l-Impriża Konġunta bdiet tiżviluppa strateġija tal-awditjar ex post, bil-għan li tivvaluta kemm huma legali u regolari t-tranżazzjonijiet sottostanti, li għandha tkun implimentata sal-2012; jissottolinja li l-Impriża Konġunta bdiet taħdem awtonomament f’Marzu 2008;
            
         
      L-Awditjar Intern
   
   
               17.
            
            
               Jirrimarka li r-Regoli Finanzjarji tal-Impriża Konġunta għadhom ma ġewx emendati biex jinkludu dispożizzjoni li tirreferi għas-setgħat tal-awditur intern tal-Kummissjoni rigward il-baġit ġenerali fl-intier tiegħu;
            
         
               18.
            
            
               Jinnota, madankollu, li l-Kummissjoni u l-Impriża Konġunta ħadu passi biex jiżguraw li jkunu definiti biċ-ċar ir-rwoli operazzjonali rispettivi tas-Servizz tal-Awditjar Intern tal-Kummissjoni u tal-funzjoni tal-awditjar intern tal-Impriża Konġunta.
            
         
      Id-dewmien fil-pagamenti tal-kontribuzzjonijiet ta’ sħubija u l-Ftehim tal-Istat Ospitanti
   
   
               19.
            
            
               Iqis li huwa essenzjali li l-Membri kollha tal-Impriża Konġunta jirrispettaw l-iskadenza għall-ħlas tal-kontribuzzjonijiet ta’ sħubija; jinnota li l-Bord Governattiv approva miżuri biex, fil-każ ta’ ħlas tard tal-kontribuzzjonijiet ta’ sħubija, ikun impost l-imgħax;
            
         
               20.
            
            
               Jagħraf li, minkejja li ftehim ospitanti dwar is-sit u l-appoġġ, il-privileġġi u l-immunitajiet ġie ffirmat bejn ir-Renju ta’ Spanja u l-Impriża Konġunta, is-sede permanenti għadha ma tqegħditx għad-dispożizzjoni tal-Impriża Konġunta; jinnota, madankollu, li l-Impriża Konġunta tokkupa sede temporanja sponsorizzata mir-Renju ta’ Spanja;
            
         
      Kummenti orizzontali dwar l-Impriżi Konġunti
   
   
               21.
            
            
               Jissottolinja li, sal-lum, il-Kummissjoni stabbiliet seba’ Impriżi Konġunti skont l-Artikolu 187 tat-Trattat dwar il-Funzjonament tal-Unjoni Ewropea; jinnota li sitt Impriżi konġunti (IMI, ARTEMIS, ENIAC, CLEAN SKY, FCH u ITER-F4E) huma fl-arja ta’ riċerka koperta mid-DĠ RTD u INFSO, filwaqt li waħda għandha l-inkariku li tiżviluppa sistema ġdida tal-ġestjoni tat-traffiku tal-ajru (SESAR) fil-qasam tat-trasport, u li l-attivitajiet tagħha huma sorveljati mid-DĠ MOVE;
            
         
               22.
            
            
               Jinnota li r-riżorsi totali indikattivi meqjusa neċessarji għall-Impriżi Konġunti kemm idumu jeżistu jammontaw għal EUR 21 793 000 000;
            
         
               23.
            
            
               Jinnota li l-kontribuzzjoni totali tal-Unjoni meqjusa neċessarja għall-Impriżi Konġunti kemm idumu jeżistu tammonta għal EUR 11 489 000 000;
            
         
               24.
            
            
               Jinnota li, għas-sena finanzjarja 2010, il-kontribuzzjoni kumplessiva tal-Unjoni għall-baġit tal-Impriżi Konġunti laħqet EUR 505 000 000;
            
         
               25.
            
            
               Jitlob lill-Kummissjoni biex tagħti lill-awtorità ta’ kwittanza kull sena informazzjoni konsolidata dwar l-ammont totali tal-finanzjament annwali għal kull Impriża Konġunta li jkun sar mill-baġit ġenerali tal-Unjoni, biex tiżgura t-trasparenza u ċ-ċarezza dwar l-użu tal-fondi tal-Unjoni u biex terġa’ tikseb il-fiduċja taċ-ċittadini Ewropej li jħallsu t-taxxi;
            
         
               26.
            
            
               Jilqa’ l-inizjattiva tal-ARTEMIS li fir-RAA tagħha tinkludi informazzjoni dwar il-monitoraġġ u r-rieżami tal-proġetti li jinsabu għaddejjin; jemmen li din hija prattika li għandhom jimxu fuqha l-Impriżi Konġunti l-oħra;
            
         
               27.
            
            
               Ifakkar li l-Impriżi konġunti huma sħubijiet bejn il-pubbliku u l-privat u li, b’konsegwenza ta’ dan, l-interessi tas-settur pubbliku u ta’ dak privat huma magħġuna flimkien; huwa ta-fehma li, fiċ-ċirkustanzi, il-possibbiltà ta’ kunflitti ta’ interess m’għandhiex tiġi skartata, imma għandha tiġi indirizzata sewwa; jistieden għalhekk lill-Impriżi Konġunti jinfurmaw lill-awtorità ta’ kwittanza dwar il-mekkaniżmi ta’ verifika li hemm fl-istrutturi rispettivi tagħhom, biex ikun jista’ jkun hemm ġestjoni tajba u prevenzjoni ta’ kunflitti ta’ interessi;
            
         
               28.
            
            
               Jinnota li, bl-eċċezzjoni notevoli tal-Impriża Konġunta għall-Proġett ITER u l-Iżvilupp tal-Enerġija mill-Fużjoni, l-Impriżi Konġunti huma strutturi relattivament żgħar u ġeografikament ikkonċentrati; jemmen għalhekk li għandhom jiġmgħu r-riżorsi tagħhom kull fejn dan ikun possibbli;
            
         
               29.
            
            
               Jistieden lill-Qorti tal-Awdituri tipprovdi lill-awtorità ta’ kwittanza azzjonijiet ta’ segwitu għall-kummenti li għamlet għal kull waħda mill-Impriżi Konġunti fir-rapport rispettiv dwar il-kontijiet finali għas-sena finanzjarja 2011;
            
         
               30.
            
            
               Jistieden lill-Qorti tal-Awdituri biex, fi żmien raġonevoli, tipprovdirapport speċjali lill-Parlament dwar il-valur miżjud tal-istabbiliment tal-Impriżi Konġunti għat-twettiq effiċjenti tal-programmi ta’ riċerka, żvilupp teknoloġiku u dimostrazzjoni tal-Unjoni; jirrimarka wkoll li l-istess rapport għandu jinkludi valutazzjoni tal-effikaċja tal-istabbiliment tal-Impriżi Konġunti.
            
         
      (1)  ĠU C 368, 16.12.2011, p. 24.
   
      (2)  ĠU L 248, 16.9.2002, p. 1.
   
      (3)  ĠU L 90, 30.3.2007, p. 58.
   
      (4)  ĠU L 357, 31.12.2002, p. 72.